text: Frivillige bygger om på cafeen for de ensomme
  17 april 2013 kl. 11.32
  Café Paraplyen i Kolding serverer varm mad og kaffe for byens ensomme borgere. Det er frivillige, der knokler i køkkenet. I lang tid har de ønsket sig et bedre baglokale, og det får de nu.
  Ind imellem er der behov for at slappe af, men det er foregået mellem ting, sager og køkkengrej, og det bliver der nu lavet om på. Både gulv og vægge har længe trængt til en kærlig hånd, og den er nu kommet fra en flok lokale håndværkere.
  
  Socialt ansvar
  Både gulvlægger, maler og elektriker arbejder gratis, og materialerne skal Paraplyen heller ikke betale for.
  Ivan Madsen er bygningssnedker og styrmand for ombygningen. Han siger, at Paraplyen gør et godt stykke arbejde, og det vil han og kollegerne gerne anerkende ved at komme med de nødvendige materialer og gennemføre ombygningen gratis.
  Det handler om at tage et socialt ansvar, siger Ivan Madsen. Lønne for ham og kollegerne er, at både de frivillige i Paraplyen og deres kunder føler sig godt tilpas.
  Ombygningen varer en måneds tid.
  Mere om den sag i TV Syd kl. 19.30.
  